UREDBA KOMISIJE (EU) 2019/1176

оd 10. srpnja 2019.

o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za metilni ester 2,5-diklorbenzojeve kiseline, mandipropamid i profoksidim u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a), članak 18. stavak 1. točku (b) i članak 49. stavak 2.,

budući da:

(1) Maksimalne razine ostataka (MRO) za mandipropamid i profoksidim utvrđene su u dijelu A Priloga III. Uredbi (EZ) br. 396/2005. U Uredbi (EZ) br. 396/2005 nisu utvrđeni MRO-i za metilni ester 2,5-diklorbenzojeve kiseline, a budući da ta aktivna tvar nije uvrštena u Prilog IV. toj uredbi, primjenjuje se zadana vrijednost od 0,01 mg/kg utvrđena u članku 18. stavku 1. točki (b) te uredbe.

(2) Europska agencija za sigurnost hrane („Agencija”) dostavila je za metilni ester 2,5-diklorbenzojeve kiseline obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (2). Agencija je zaključila da se ostaci metilnog estera 2,5-diklorobenzojeve kiseline ne bi smjeli pojaviti u proizvodima biljnog i životinjskog podrijetla jer jednokratna i ograničena uporaba te tvari kao pesticida u vinskom grožđu nakon cijepljenja ne bi smjela uzrokovati znatne količine ostataka u vinskom grožđu. Stoga je primjereno te MRO-e utvrditi na posebnoj granici određivanja. Te bi zadane vrijednosti trebalo utvrditi u Prilogu V. Uredbi (EZ) br. 396/2005.

(3) Agencija je za mandipropamid dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (3). Agencija je predložila da se definicija ostatka izmijeni u mandipropamid (bilo koji omjer sastavnih izomera). Preporučila je da se povise ili zadrže postojeći MRO-i. Zaključila je da u pogledu MRO-a za krumpir, luk, mladi luk i velški luk, rajčicu i tikvicu određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne u roku od dvije godine od objave ove Uredbe.

(4) Agencija je za profoksidim dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (4). Preporučila je da se zadrže postojeći MRO-i.

(5) Za proizvode za koje nije odobrena upotreba predmetnih sredstava za zaštitu bilja i za koje uvozna odstupanja ili CXL-i ne postoje MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(6) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije za ostatke pesticida. Ti su laboratoriji u pogledu nekoliko tvari zaključili da je zbog tehnološkog razvoja za određene proizvode potrebno utvrditi posebne granice određivanja.

(7) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(8) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir.

(9) Uredbu (EZ) br. 396/2005 trebalo bi stoga na odgovarajući način izmijeniti.

(10) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-a i za koje informacije pokazuju da je zadržana visoka razina zaštite potrošača.

(11) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(12) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II., III. i V. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Uredba (EZ) br. 396/2005, kako je glasila prije nego što je izmijenjena ovom Uredbom, nastavlja se primjenjivati na proizvode koji su proizvedeni u Uniji ili uvezeni u Uniju prije 31. siječnja 2020.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 31. siječnja 2020.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 10. srpnja 2019. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Europska agencija za sigurnost hrane; Review of the existing maximum residue levels for 2,5-dichlorobenzoic acid methylester according to Article 12 of Regulation (EC) No 396/2005 („Preispitivanje postojećih maksimalnih razina ostataka za metilni ester 2,5-diklorbenzojeve kiseline u skladu s člankom 12. Uredbe (EZ) br. 396/2005”). EFSA Journal 2018.;16(6):5331.

(3) Europska agencija za sigurnost hrane; Review of the existing maximum residue levels for mandipropamid according to Article 12 of Regulation (EC) No 396/2005 („Preispitivanje postojećih maksimalnih razina ostataka za mandipropamid u skladu s člankom 12. Uredbe (EZ) br. 396/2005”). EFSA Journal 2018.;16(5):5284.

(4) Europska agencija za sigurnost hrane; Review of the existing maximum residue levels for profoksidim according to Article 12 of Regulation (EC) No 396/2005 („Preispitivanje postojećih maksimalnih razina ostataka za profoksidim u skladu s člankom 12. Uredbe (EZ) br. 396/2005”). EFSA Journal 2018.;16(5):5282.